U Siriji ubijeno 16 demonstranata
Sirijske snage bezbednosti ponovo su danas koristile bojevu municiju u okviru nasilnog gušenja pobune
Sirijske snage bezbednosti ubile su danas najmanje 16 demonstranata, dok vlada proširuje nasilno ugušivanje drugačijeg mišljenja. Očevici i aktivisti kažu da su snage bezbednosti pucale bojevom municijom na demonstrante u nekoliko gradova, u kojima su hiljade Sirijaca izašle na ulice ponovo tražeći ostavku predsednika Bašara al-Asada. Prema izveštajima zapadnih agencija, najmanje dvoje ljudi je poginulo u žarištu protesta, gradu Homsu, a još dvoje u istočnom gradu Deir el-Zuru. Među poginulima je najmanje jedan tinejdžer. Antivladini protesti održani su i u drugim gradovima, uključujući Daru i Latakiju, kao i u blizini prestonice, Damaska. Nemiri su se danas prelili i u susedni Liban, gde je dvoje ubijeno posle jednog protesta protiv režima predsednika Asada. Stanovnici jedne četvrti grada Tripolija, naseljene Sunitima, sukobili su se sa stanovnicima četvrti u kojoj žive pripadnici šiitske sekte alavita, kojoj pripada i porodica predsednika Asada. Ranije danas, sirijske snage bezbednosti sprovele su nove oružane akcije na nemirnom severozapadu zemlje, gde su tenkovi i vojnici ušli u još dva grada. Aktivisti za ljudska prava i očevici kažu da je veliki broj vojnika ušao u grad Maret al-Numan, koji leži na putu između Damaska i Alepa. Snage bezbednosti takođe su ušle u grad Kan šeikun.